APSTIPRINU:

\_\_\_\_\_\_\_\_\_\_\_\_\_\_\_\_\_\_\_\_\_\_\_ Juris Jirgens

NOLIKUMS Nr. 2

LIEPĀJA, 2021. gada 5. maijs

**LIEPĀJAS PILSĒTAS PAŠVALDĪBAS IESTĀDES „KULTŪRAS PĀRVALDE” KULTŪRAS PROJEKTU KONKURSA NOZARES ATBALSTAM NOLIKUMS**

1. **VISPĀRĒJIE JAUTĀJUMI**
	1. Šis nolikums nosaka kārtību, kādā Liepājas pilsētas pašvaldības iestāde „Kultūras pārvalde” (turpmāk – KULTŪRAS PĀRVALDE) piešķir līdzfinansējumu kultūras projektiem.
	2. Konkursā var piedalīties Covid-19 ierobežojumu laikā īstenojami projekti, kuru realizācija notiek Liepājā un kuru rezultāti ir sabiedriski nozīmīgs ieguvums pilsētai.
	3. Līdzekļu sadalījums projektiem tiek veikts konkursa kārtībā. Līdzekļi projektu finansēšanai tiek plānoti KULTŪRAS PĀRVALDES kārtējā gada budžetā.
	4. KULTŪRAS PĀRVALDES piešķirtā līdzfinansējuma apjoms vienam projektam nav mazāks par 1000 EUR (viens tūkstotis eiro, 00 centi) un nav lielāks par 4000 EUR (četri tūkstoši eiro, 00 centi).
	5. Konkursam iesniegtos projektu pieteikumus vērtē kultūras projektu konkursa komisija (turpmāk – Komisija), kuru apstiprina KULTŪRAS PĀRVALDES vadītājs.
	6. Konkurss tiek izsludināts plašsaziņas līdzekļos un Liepājas pašvaldības mājas lapā [www.liepaja.lv](http://www.liepaja.lv).
2. **KONKURSA UZDEVUMI, MĒRĶI UN PRIORITĀTES**
	1. Projektu konkursa mērķis ir finansiāli atbalstīt Liepājas pilsētai nozīmīgu, unikālu un tradicionālu kultūras projektu īstenošanu dažādās kultūras un mākslas nozarēs, kā arī starpdisciplinārus un radošo industriju projektus.
	2. Projektu konkursa uzdevumi ir:
		1. Noteikt Liepājas pilsētai piemērotākos un atbilstošākos kultūras projektus, kas veicinātu mūsdienīgas un intelektuālas kultūrvides pieejamību un attīstību pilsētā;
		2. Nodrošināt kultūras norišu kvalitāti un daudzveidību, tradicionālās un laikmetīgās kultūras attīstību;
		3. Veicināt jaunrades procesus, Liepājas pilsētas kultūras kontaktu attīstību, inovatīvu un starpnozaru projektu realizāciju;
		4. Veicināt Liepājas pilsētas iedzīvotāju līdzdalību kultūras dzīves norisēs;
		5. Atbalstīt kultūras vērtību izplatīšanu, to pieejamību plašai sabiedrībai;
		6. Atbalstīt Liepājas kultūras jomas nevalstiskā un privātā sektora organizācijas.
	3. 2021. gada projektu konkursa prioritātes ir kultūras aktivitātes un procesi, kas:
		1. Piedāvā jaunu un inovatīvu kultūras ideju realizēšanu Liepājā, kas spēj radīt rezonansi un būt unikālas Latvijas un starptautiskā mērogā;
		2. Nodrošina vietēja un starptautiska mēroga izglītojošu pasākumu kultūras un radošo industriju sektorā (meistarklases, lekcijas, semināri u.c.) norisi Liepājā;
		3. Ir vērsti uz Liepājas kultūras vērtību (mantojums, mūzika, māksla, kino, teātris, dizains un arhitektūra) apzināšanu, dokumentēšanu un/vai popularizēšanu Liepājas, Latvijas un starptautiskā mērogā;
		4. Nodrošina Liepājas kultūras un mākslas telpas (tajā skaitā kultūrvēsturiskā mantojuma un kultūras procesu) izpēti.
		5. Nodrošina pilsētai un tās apkaimēm nozīmīgu ikgadēju nekomerciālu kultūras un mākslas norišu (arī ar jaunas tradīcijas potenciālu) realizēšanu;
		6. Sekmē radošo industriju sektora attīstību;
3. **KONKURSA TERMIŅI**
	1. 2021. gada 2. projektu konkurss tiek izsludināts, nosakot projektu realizēšanas termiņu no 2021. gada 1. jūlija līdz 2021. gada 31. decembrim.
	2. Konkursa komisijai ir tiesības rosināt papildus konkursa kārtas izsludināšanu, ja šīs konkursa kārtas ietvaros netiek pilnībā sadalīts plānotais finansējums vai arī tiek rasts papildus finansējums.
4. **PRETENDENTI**
	1. Konkursā var piedalīties tikai tās LR Uzņēmuma reģistrā reģistrētās juridiskās personas ar juridisko adresi Liepājas pilsētā, kas nav pašvaldību un valsts iestādes, pašvaldību un valsts sabiedrības ar ierobežotu atbildību, tai skaitā publiskas atvasinātas personas. Fiziskas personas, kas reģistrētas Latvijas Republikas Valsts ieņēmumu dienestā kā saimnieciskas darbības veicējas, šā Nolikuma izpratnē nav atzīstamas par juridiskām personām.
	2. Viens pieteicējs Konkursā var piedalīties ar neierobežotu projektu skaitu. Kopējais finansējums, ko Konkursā var saņemt viens pieteicējs ir ne vairāk kā 6000 EUR (seši tūkstoši eiro, 00 centi).
	3. Projektu konkursā var piedalīties tikai tādi pretendenti, kas ir izpildījuši saistības attiecībā uz sociālās apdrošināšanas iemaksām un nodokļu nomaksu saskaņā ar tās valsts likumdošanu, kurā tā nodibināta vai kurā atrodas Līgumslēdzēja institūcija. Parakstot projekta pieteikumu, iesniedzējs apliecina savu atbilstību šim punktam.
	4. Konkursa komisija neizskata pieteikumus no organizācijām, kas nav nokārtojušas iepriekšējās līgumsaistības ar KULTŪRAS PĀRVALDI.
5. **PROJEKTA IESNIEGŠANA**
	1. Konkursa nolikums un veidlapas ir pieejamas Liepājas pašvaldības mājas lapā www.liepaja.lv sadaļā „Kultūra”.
	2. Projektu pieteikumi iesniedzami līdz 2021. gada 28. maijam plkst. 15.00, aizpildot elektronisko pieteikuma anketu, kas atrodama mājas lapā – [www.kulturasprojektukonkurss.lv](http://www.kulturasprojektukonkurss.lv).
	3. Pretendents, iesniedzot projekta pieteikumu, apņemas ievērot šī konkursa nolikuma noteikumus.
6. **PROJEKTU NOFORMĒJUMS UN SATURS**
	1. Projekti iesniedzami aizpildot elektronisko pieteikumu anketu, kas atrodama mājas lapā –www.kulturasprojektukonkurss.lv.
	2. Projekta pieteikums sastāv no
		1. Aizpildītas pieteikuma veidlapas;
		2. Projekta apraksta;
		3. Projekta izmaksu tāmes, sastādītas atbilstoši LR nodokļu likumdošanai, tās pamatojuma, atsevišķi norādot no projektu konkursa prasīto summu. Jānorāda citi finanšu avoti, nepieciešamais un jau piesaistītais līdzfinansējums un tā apmērs;
		4. Projekta vadītāja autobiogrāfijas (CV);
		5. Projekta radošās grupas autobiogrāfijas (CV);
		6. Projekta pieteikumam var pievienot arī citus pielikumus pēc iesniedzēja ieskatiem, ja tas var sniegt papildus informāciju par iesniedzēja kompetenci vai projektu kopumā.
	3. Projektu vērtēšanas komisija var pieprasīt papildus iesniegt arī citu informāciju par projektu.
	4. Ja projekts turpinās, jāpievieno arī rakstiska atskaite par iepriekšējos konkursos piešķirtā finansējuma apjomu un izlietojumu, kā arī jāpievieno kopējā projekta tāme, norādot visās konkursa kārtās lūgto finansējumu.
	5. Pretendents atbild par sniegto ziņu patiesumu.
	6. Projekta pieteicējam ir tiesības pirms pieteikumu iesniegšanas termiņa beigām grozīt vai atsaukt iesniegto pieteikumu, rakstiski par to informējot KULTŪRAS PĀRVALDI.
	7. Pieteikuma saturs ir ierobežotas pieejamības informācija.
7. **PROJEKTU IZSKATĪŠANAS KĀRTĪBA**
	1. Projektus vērtē saskaņā ar projektu pieteikumu vērtēšanas kritērijiem (2. pielikums).
	2. Konkursa komisija lēmumu par atbalstāmo konkursa pretendentu noteikšanu pieņem komisijas sēdē, ņemot vērā vērtēšanas kritērijus.
	3. Lēmumu par atbalstāmo konkursa pretendentu noteikšanu konkursa komisija pieņem ne vēlāk kā divu nedēļu laikā pēc projektu pieņemšanas beigu termiņa.
	4. Konkursa komisijai ir tiesības pieaicināt ekspertus, kuriem ir padomdevēja tiesības.
	5. Projektu izvērtēšanas komisijas sēdes notiek bez projektu iesniedzēju klātbūtnes.
	6. Pēc atbilstības pārbaudes un projektu kvalitātes vērtējuma, konkursa komisija nosaka atbalstāmos projektus. Komisija lemj par piešķiramo finansējuma apjomu katram projektam atsevišķi.
	7. Konkursa kārtībā finansējums tiek piešķirts projektiem, kuri nav finansēti no citiem kārtējā gada Liepājas pilsētas pašvaldības budžeta līdzekļiem.
8. **PROJEKTI, KURUS KONKURSĀ NEIZSKATA**
	1. Projektus, kuri neatbilst administratīviem kritērijiem.
	2. Projektus, kas neatbilst konkursa nolikumā noteiktajiem uzdevumiem un prioritātēm.
	3. Projektus, kas netiek iesniegti projektu konkursu grafikā noteiktajā termiņā.
	4. Projektus, kas jau ir realizēti līdz projektu konkursa noslēgumam.
	5. Projektus, kas tiek realizēti tiešā saistībā ar pašvaldības un valsts iestādēm, pašvaldības un valsts sabiedrībām ar ierobežotu atbildību kā arī publiskām atvasinātām personām kā šo juridisko personu darbības vai to realizēto projektu un pasākumu saturu papildinošas aktivitātes.
	6. Projektus, kuru iesniedzēji nav savlaicīgi nokārtojuši līdzšinējās saistības ar KULTŪRAS PĀRVALDI.
	7. Projektus, kuros plānoti politiski, militāri vai dažādu reliģiju sludinoši pasākumi, vai kurus līdzfinansē politiskas organizācijas.
	8. Finansējumu nepiešķir:
		1. Ēdināšanai un kafijas pauzēm;
		2. Pabalstiem, prēmijām, naudas balvām un citiem līdzīgiem maksājumiem;
		3. Organizācijas materiāli tehniskās bāzes papildināšanai (pamatlīdzekļu iegāde, tehniskā aprīkojuma iegāde organizācijas darbības vajadzībām, telpu remonts utml.) un organizācijas pamatdarbības nodrošinājumam.
9. **KONKURSA REZULTĀTI**
	1. Atbildi par konkursa rezultātiem - projekta atbalstīšanu un piešķirto līdzfinansējuma summu vai pieteikuma noraidījumu, projekta pieteicējam nosūta uz projekta pieteikumā norādīto e-pasta adresi divu nedēļu laikā pēc komisijas lēmuma.
	2. Ar finansēto projektu sarakstu var iepazīties Liepājas pašvaldības mājas lapā www.liepaja.lv sadaļā „Kultūra”.
10. **FINANSĒJUMA SAŅEMŠANAS KĀRTĪBA**
	1. Finansējuma saņēmējam ir jānoslēdz finansējuma līgums ar KULTŪRAS PĀRVALDI par kultūras projektu konkursā piešķirtā finansējuma saņemšanu.
	2. Finansējuma saņēmējam līgums ar KULTŪRAS PĀRVALDI par finansējuma piešķiršanu jānoslēdz KULTŪRAS PĀRVALDES noteiktajos termiņos. Par līguma noslēgšanas termiņiem konkursa uzvarētāji tiek informēti pa e-pastu reizē ar atbildi par konkursa rezultātiem. Ja līgums minētajos termiņos netiek noslēgts, piešķirtais finansējums tiek anulēts.
	3. Parakstot finansējuma līgumu, finansējuma saņēmējam jānorāda, kā tiks izlietoti piešķirtie līdzekļi, iesniedzot paredzamo izlietojuma tāmi, kuras pozīciju sadalījumā norādīti visi finansējuma avoti.
	4. Projekta īstenošanas termiņa vai tāmes izmaiņas, kā arī citi grozījumi un papildinājumi, kas radušies projekta īstenošanas gaitā, ir spēkā tikai pēc līgumslēdzēju pušu rakstiskas vienošanās.
	5. Projekta realizēšanas gaitā Finansējuma saņēmējam ir tiesības veikt izmaiņas projekta tāmē līdz 5% (pieci procenti) no kopējā projekta budžeta bez saskaņojuma ar KULTŪRAS PĀRVALDI.
	6. Līdzfinansējums tiek izmaksāts pilnā apmērā 10 (desmit) darba dienu laikā pēc līguma parakstīšanas.
11. **DARBĪBAS KONTROLE**
	1. Projekta iesniedzējs, kurš saņēmis līdzfinansējumu, mēnesi pirms projekta plānotajiem kultūras pasākumiem, informāciju ievieto mājas lapas kalendars.liepaja.lv pasākumu kalendārā.
	2. Projekta iesniedzējs, kurš saņēmis līdzfinansējumu, nodrošina iespēju KULTŪRAS PĀRVALDEI pārbaudīt atbalstīto projektu gaitu.
	3. KULTŪRAS PĀRVALDEI ir tiesības:
		1. Publicēt projekta darbības un rezultātu pārskatu vai iepazīstināt ar to masu saziņas līdzekļus;
		2. Veikt aktivitāšu norišu un finanšu līdzekļu izlietojuma pārbaudi projekta realizēšanas laikā;
		3. Veikt finanšu līdzekļu izlietojuma pārbaudi projekta īstenošanas laikā un viena gada laikā pēc projekta īstenošanas beigām.
12. **ATSKAITĪŠANĀS KĀRTĪBA**
	1. Projekta iesniedzējs, kurš saņēmis līdzfinansējumu, divu nedēļu laikā pēc projekta īstenošanas beigu termiņa iesniedz KULTŪRAS PĀRVALDEI:
		1. Piešķirtā līdzfinansējuma izlietojuma atskaiti (3. pielikums);
		2. Realizētā projekta saturisko un publicitātes atskaiti par sasniegtajiem rezultātiem (4. pielikums).
	2. Realizētā projekta atskaite tiek reģistrēta KULTŪRAS PĀRVALDĒ.
	3. Ja projekts netiek īstenots noteiktajā termiņā un atbilstoši iesniegtajam projektam vai piešķirtais līdzfinansējums netiek izlietots paredzētajiem mērķiem un tiek fiksēti finanšu pārkāpumi, KULTŪRAS PĀRVALDE ir tiesīga pieprasīt piešķirtā līdzfinansējuma atmaksu pilnā apjomā.
13. **PERSONAS DATU APSTRĀDE**
	1. Projektu konkursa laikā iegūto Pretendenta personas datu pārzinis ir KULTŪRAS PĀRVALDE un apstrādā tos ar mērķi izskatīt iesniegto projektu, lai finansiāli atbalstītu Liepājas pilsētai nozīmīgu kultūras projektu īstenošanu dažādās kultūras un mākslas nozarēs, kā arī slēgtu finansējuma līgumu ar Pretendentu kura projekts tiek atbalstīts.
	2. Tiesiskais pamats Pretendenta personas datu apstrādei ir KULTŪRAS PĀRVALDEI līgumisko attiecību nodibināšanai un uzdevumu izpildīšanai, ko veic sabiedrības interesēs saskaņā ar Vispārīgās datu aizsardzības regulas 6. panta 1. punkta b) un e) apakšpunktu.
	3. Personas datu saņēmēji ir KULTŪRAS PĀRVALDES vadītājs un kultūras projektu konkursa vērtēšanas komisija, lai apkopotu un vērtētu iesniegtos projektus.
	4. KULTŪRAS PĀRVALDE Pretendenta personas datu apstrādi veic un datus glabā ne ilgāk kā 2 gadus pēc izsludinātā konkursa noslēgšanās.
	5. Pretendentam kā datu subjektam ir tiesības:
		1. Pieprasīt KULTŪRAS PĀRVALDEI piekļūt Pretendenta kā datu subjekta apstrādātajiem personas datiem, lūgt neprecīzo personas datu labošanu vai dzēšanu, iesniedzot rakstisku pamatojumu lūgumam;
		2. Likumā noteiktajos gadījumos lūgt personas datu apstrādes ierobežošanu, kā arī iebilst pret apstrādi.
		3. Iesniegt sūdzību par nelikumīgu personas datu apstrādi Datu valsts inspekcijā.
	6. Pretendentam par viņa personas datu apstrādes jautājumiem ir tiesības vērsties pie KULTŪRAS PĀRVALDES personas datu aizsardzības speciālista - kontaktinformācija: tālrunis 63422331, adrese Rožu iela 6, Liepāja, elektroniskā pasta adrese- das@liepaja.lv.

VADĪTĀJS JURIS JIRGENS